Papersnake/gushiwen huggingface dataset:
罗浮行送钟文毓归博罗
祁顺（明代）

亭亭罗浮山，屹立南海东。根盘五百里，翠结千万重。

美人家在罗浮下，淑气钟来独清洒。胸中今古无端倪，笔底江河任倾泻。

十年两度游帝京，献赋未遂平生情。飘然束书便归去，重入青山寻旧盟。

吾家与君相咫尺，话别都门思何极。寄书直抵梅花村，细向山灵问消息。

山川为国生贤才，肯容久住山之隈。云霄有路须早来，期尔同步黄金台，当见罗浮山色增崔嵬。
句 其三
范成大（宋代）

可怜世上金和宝，借尔闲看七十年。
旅情
杜牧（唐代）

窗虚枕簟凉，寝倦忆潇湘。山色几时老，人心终日忙。

松风半夜雨，帘月满堂霜。匹马好归去，江头橘正香。
浪淘沙 鸣鸾路访南唐御道
黄燮清（清代）

柳外旧鸣珂。艳迹消磨。家山游戏换笙歌。断送南朝烟月里，天戏愁多。

辇道更谁过。山影颦蛾。梦中亭戏问红罗。落尽梅花人不管，无奈春何。
十月旦上冢诗 其一
项安世（宋代）

当时飞鞚得金堤，掣电惊风过马蹄。今日笋舆摇醉帽，城东一日到城西。
寄仵判院八首
华岳（宋代）

自惭儿女总江湖，鸿雁不来音讯疏。
且喜北堂珠玉眷，团圞环诵道家书。
赴刁景纯招作将进酒呈同会
梅尧臣（宋代）

日光如镕金，涌上沧海流。一朝复一朝，铸出万古愁。

大炉石破碎，世事安得休。明月只照夜，时时如屈钩。

常娥与玉兔，捣药何所瘳。大患不自治，更被虾蟆偷。

我思天地间，二物最取尤。措置尚若此，细故曷用忧。

著书欲传道，未必如孔丘。当时及后代，见薄彼耽周。

功名信难立，德行徒自脩。劳劳于我生，蒂挂同赘疣。

不如听邻笛，就其举杯瓯。笛不烦教养，酒不烦取求。

从今醉至春，从夏醉至秋。勿禁鸡㹠鱼，间荐鹑雁鸠。

况多南方物，咸腥美咽喉。计较无以过，试共阮籍谋。
山中
方岳（宋代）

黄纸红旗总不宜，绿蓑青笠久相知。
躬耕莘野一犁雨，亲见豳风七月诗。
老已自催蚕作茧，死时须用豹留皮。
山深未省人间世，黑白纵横几局棋。
官桥柳色
朱栴（明代）

桥北桥南千百树，绿烟金穗映清流。
青闺娟眼窥人过，翠染柔丝带雨稠。
没幸章台成别恨，有情灞岸管离愁。
塞垣多少思归客，留着长条赠远游。
悲秋
白玉蟾（宋代）

庭臯一叶夜来秋，拍塞乾坤爽气浮。
有客放船芳草渡，何人吹笛夕阳楼。
鲈鱼莼菜季鹰兴，鸿雁芦花宋玉愁。
碧水映天天映水，淡云如幕月如钩。
丘文定公挽词
楼钥（宋代）

初拟文翁化，谁知怀远图。
庙谟专制阃，世将易兵符。
养虎竟遗患，断蛇灿不殊。
宁同死诸葛，空恨失吞吴。
咏古诗十二首 其五
刘敞（宋代）

灵山生神芝，一年再三秀。绚彩夺霞露，荧煌寄岩岫。

真人劝我餐，可以跻万寿。自古王子乔，秘此莫轻授。

采之岂辞远，时逝不可又。岁晏怀所思，终焉不盈袖。
同方孩未王子云及支浮诸上人华山月下共谈
范景文（明代）

参禅何处问宗风，欲断声闻棒喝穷。香散空阶花自寂，谁留影印月明中。
次韵石湖居士瓶中早梅二首
陈造（宋代）

诗翁静三昧，筇杖壁间横。
小合自清绝，幽芳从瘦生。
巧当窗影见，时映烛花明。
底用寻春去，冲寒踏月行。
秋江濯足图
胡奎（元代）

雨馀秋水涨沧浪，孺子能来就晚凉。寄语东华尘土客，马蹄终日为谁忙。
采莲（煞衮）
史浩（宋代）

吾皇喜。光宠无贰。玉带金鱼荣贵。或者疑之。岂识圣明，曾主斯乡，尝相与尽缱绻，胶漆何可相离。今日风云合契。此实天意。吾皇圣寿无极，享晏粲千载相逢，我翁亦昌炽。永作升平上瑞。
寄郑县李侍御
黄滔（唐代）

古县新烟火，东西入客诗。静长如假日，贫更甚闲时。

僧借松萝住，人将雨雪期。三年一官罢，岳石看成碑。
次韵蔡景繁红梅三首 其二
刘摰（宋代）

萧疏仙梗擢芳华，巧刻圆琼傅淡霞。素质本非桃杏质，酡颜聊避雪霜遮。

香含暮雨栏边散，艳倚春风鬓上斜。闻说樽前偏属党，青黄朱粉更无花。
山园漫兴 其三
朱完（明代）

僧来有时鸣磬，客去经旬闭关。夜雨飞泉百道，秋风落落千山。
望峄山
吴世杰（清代）

大陆风沙静，层岩到眼中。我来看落日，何处问孤桐。

云路邀黄鹄，天根驾紫虹。哲人真在望，佳气自巃嵷。
送张秀才从军
李白（唐代）

六驳食猛虎，耻从驽马群。一朝长鸣去，矫若龙行云。

壮士怀远长，志存解世纷。周粟犹不顾，齐珪安肯分。

抱剑辞高堂，将投崔冠军。长策扫河洛，宁亲归汝坟。

当令千古后，麟阁著奇勋。
次韵子瞻饮道者院池上
苏辙（宋代）

雨气凉侵殿，河流渗入池。
黄粱沦鱼子，白酒泻鹅儿。
风细初生袖，尘清免汗眉。
郊行不易得，拂壁看题诗。
送黄逢一请告归省
韩日缵（明代）

吾爱黄民部，文章似有神。烟霞供点染，意气自嶙峋。

挟策逢明供，持筹佐计臣。供藏时举诎，稍食羡惟均。

题柱芳名籍，含香被宠新。白云愁海甸，飞旆动江津。

马首燕关雪，梅花岭徼春。祇缘欢菽水，不为忆鲈莼。

倚马君无敌，簉鹓余匪伦。乍逢消鄙吝，狎处惬因亲。

萧飒兹何日，分携复此辰。乡心大庾道，别意潞河滨。

击筑悲时事，离樽对故人。淹留嗟久客，京国剧风尘。
赠妙喜社道友
释智愚（宋代）

断来妙喜针锋上，塞破虚空不碍空。
昔日维摩今社友，相逢个个有神通。
登匡山
吴誉闻（明代）

灵岳标南纪，澄湖澹北流。青莲梵宇豁，白鹿洞门幽。

瀑趁星河水，风含谷树秋。三天虹作驭，双阙玉为楼。

雁塔云中起，鳌峰象外浮。仙踪徒历历，吾道竟悠悠。

横睨空诸界，幽寻胜十洲。几时招五老，重与访丹邱。
赠承天月长老
强至（宋代）

几年巾屦四方游，倦足还逢胜地留。
电迅禅机超达磨，云闲诗意等汤休。
绝尘貌与烟霞古，叠石心存岱华秋。
今我取师观所向，岂嫌儒墨不同流。
暮年三宠诗 其二 爱卿
王佐（汝学）（明代）

怜卿相伴廿来年，每到三冬宠独专。东海麻姑新剪爪，汉官钩弋半开拳。

艮山风竖为妖孽，黎岭寒锋出瘴烟。动荡烦屙如扫雪，青天白日好高眠。
写怀
书山（清代）

残腊看将尽，明春强仕年。青灯仍旧业，白发是新缘。

短句敲山月，孤怀淡海天。和风吹鹿耳，准备北归船。
旧闻长沙城东梅坞甚盛近岁亦买园其间念欲一
张栻（宋代）

半生客荆楚，历览非一隅。
宁知城东路，有此梅万株。
瘦马路晓寒，清风起菰蒲。
度溪上平坂，顿觉景物殊。
霏雪下晴昼，香雾迷前驱。
近坡与远岭，玉立同一区。
老树固瑰特，小枝亦敷腴。
有如众君子，汇聚德不孤。
精粗无可拣，酥酪与醍醐。
千株未觉多，此语信不诬。
班荆或小憩，沽酒时一斟。
胜赏谅难尽，昭质知不渝。
我有一亩园，丘壑正盘纡。
念此缟袂侣，岁晚足我娱。
来游自今始，琴书与之俱。
回首桃李场，冷淡莫邪揄。
和史侍郎游澹岩韵六首
曾协（宋代）

潇湘少驻便经年，自信孤忠莫问天。
果为冕旒勤注想，不容泉石得高眠。
吴大帝庙
曾极（宋代）

曾将一剑定全吴，斗大祠庭泣楚巫。
故国神游应抚掌，芦花枫叶几年无。
太湖
王令（宋代）

西南无尽望，吞恐罄吴郊。
海近私凭蓄，天低不敢包。
蛟龙宜自宅，螾蛭莫令巢。
远浦才分点，归樯略认梢。
水乘潮更阔，地过底宜坳。
鸟绝烟维断，风凌浪脊交。
大穚横作画，别岸缺成爻。
吟恐诗无气，图忧笔费抄。
归输范蠡得，官许季鹰抛。
去忆心应系，归夸口定劳。
穷何须蹈海，来好卜编茅。
著户生同隐，居民钓自庖。
沧浪未容濯，鱼枻夜停敲。
立春前一日漫兴 其一
李森先（清代）

晓梦旅心惊，流莺乍试声。披衣寒尚在，揽镜白初生。

游屐郊原满，行吟官舍清。始和应有令，惟念尔民耕。
挽施文叔三首 其一
赵蕃（宋代）

岂但吾州少，端如四海稀。儒林据根柢，玉德著光辉。

不遇宁渠戚，传亡始谓非。及今何所语，徒有泪沾衣。
次韵子瞻赠张憨子
苏辙（宋代）

得罪南来正坐言，道人闭口意深全。
天游本自有真乐，羿彀谁知定不贤。
构火暾暾初吐日，飞流滚滚旋成川。
此心此去如灰冷，肯更逢人问复然。
郦道元引俗谚论清泉河
佚名（隋代）

高梁无上源，清泉无下尾。
吊岳文二公二首
何梦桂（宋代）

拟吊英雄酒一觞，二公什胆一冰霜。
金人未殄将军死，宋事无成国土亡。
湖上黄埃寒柏惨，沙场青血夜燐光。
生刍一束新亭泪，千古兴亡说未央。
送姜山侍者行乞江南兼寄匡山诸衲
释函是（明代）

一钵江南万户春，入廛须是住山人。朱门岂有嫌支遁，白社何妨狎许询。

易见乡关他日梦，难辞师友此时身。秋风返棹经庐岳，为嘱同门且耐贫。
暮秋野兴赋得倾壶酒诗
庾信（南北朝）

刘伶正捉酒，中散欲弹琴。但使逢秋菊，何须就竹林。
病中寄白学士拾遗
张籍（唐代）

秋亭病客眠，庭树满枝蝉。凉风绕砌起，斜影入床前。

梨晚渐红坠，菊寒无黄鲜。倦游寂寞日，感叹蹉跎年。

尘欢久消委，华念独迎延。自寓城阙下，识君弟事焉。

君为天子识，我方沉病缠。无因会同语，悄悄中怀煎。
宣州李漕园亭三首 其三 守道堂
史浩（宋代）

徂徕不可倚，衡茅迹已陈。凛凛盖代气，千载日日新。

拭眼登高堂，佳名信可人。向来子石子，无乃公前身。

作颂拟清庙，未免世俗嗔。偃蹇百僚底，见有双眉颦。

公今文章伯，笔力重万钧。庙堂有夔卨，此道公当伸。
再过雁山三绝 其三 天聪洞
王十朋（宋代）

重华疑到此山中，凿石疏岩达四聪。端为草茅忧世士，不教无路献孤忠。
秋日雨中登楼
高俨（明代）

凉风吹骤雨，高坐称闲心。草阁水声里，山城秋色深。

沧洲何处是，白日一时沉。向夕衡门掩，烟霞绕玉琴。
虞兵级宥康永年未六十一日相继力求归农余因
吴芾（宋代）

仕宦老不休，虞兵乃知止。
低头愧斯人，三叹不能已。
偈颂一百二十三首
释崇岳（宋代）

荐福住院，事事万现。
露柱灯笼，三门佛殿。
若上若下，和光同尘。
有时又却，神头鬼面。
别弟文益往蜀省按察佥事文信
戴奎（明代）

我家迁居自闽土，传世于今十有五。源源始从五季来，子姓咸有立门户。

儒贤术业每升堂，云路登跻亦联武。石屏先生曾叔祖，锦绣轮囷作肝腑。

平生踪迹半江湖，只把文章傲圭组。汝昔严君嗣冠裳，金台之上长翱翔。

雄篇大字照玉署，诗名远播流钱塘。迩来书声虽比屋，愧我弟兄俱碌碌。

行看庭砌长芝兰，秪见苍藤倚乔木。惟君伯氏振海东，云梦八九吞其胸。

春秋奥义尽剖劂，五传同异工磨砻。射策丹墀始擢桂，拜官乌府俄乘骢。

去年承恩入西蜀，黄麻紫诰相追逐。岂惟持斧慑凶邪，要使褰帷问民俗。

汝今为弟能念兄，万里行色何㷀㷀。瞿塘无复向时险，剑阁试览前贤铭。

成都鱼肥酒正美，一奏埙篪可胜喜。世间之乐此最真，白璧黄金何足拟。

当时胜迹纷在目，想见追游日不足。浣花杜老或同吟，市肆君平时就卜。

武侯勋业谁可继，古柏森森见祠屋。
紫团参寄王定国
苏轼（宋代）

谽谺土门口，突兀太行顶。
岂惟团紫云，实自俯倒景。
刚风被草木，真气入苕颖。
旧闻人衔芝，生此羊肠岭。
纤攕虎豹鬣，蹙缩龙蛇瘿。
蚕头试小嚼，龟息变方聘。
矧予明真子，已造浮玉境。
清宵月挂户，半夜珠落井。
灰心宁复然，汗喘久已静。
东坡犹故目，北药致遗秉。
欲持三桠根，往侑九转鼎。
为子置齿颊，岂不贤酒茗。
寄湖州刁殿丞
赵湘（宋代）

白苹溪湛五亭寒，物象全宜谢守閒。
秋尽棋声过竹寺，雨余诗思落茶山。
鸟依高树和烟宿，人钓清流带月还。
池馆有情多入梦，近来谁在笛声间。
五用韵奉酬见寄二首
杨公远（宋代）

扬鞭迤逦历乡邦，留得清名处处香。
六邑春风浓似酒，一轮秋月冷於霜。
苏回民瘼宦情好，听徹鹃声归兴忙。
满路溪山无限好，只应裁剪入词章。
奉和太子纳妃太平公主出降
元万顷（唐代）

象辂初乘雁，璇宫早结褵。离元应春夕，帝子降秋期。

鸣瑜合清响，冠玉丽秾姿。和声跻凤掖，交影步鸾墀。
冬至
刘敞（宋代）

寒事欲无几，春归方有期。嘉辰正须醉，爱日为君迟。
情诗其一
仓央嘉措（清代）

东山崔嵬不可登，绝顶高天明月生。
红颜又惹相思苦，此心独忆是卿卿。
天宁潜老以山中春莫三诗投鸿庆尚书末章见及次韵答之 其一
程俱（宋代）

大空无故新，春物自来去。风幡有时转，霜铎深夜语。

芸芸无定在，荣悴更彼此。谁于百草头，了不挂丝缕。
山左侧小径扪萝入红光寺寺僧尽出独坐赞公房题十韵壁间
胡应麟（明代）

西山四百寺，金银烂蓬岛。红光据绝颠，迥出千岫杪。

香山既穷望，石磴上深杳。奇峰刺天出，势欲截飞鸟。

凭高豁双眸，顿觉宇宙小。危龛贮金粟，亿万恣围绕。

禅堂阒无人，黄叶净于扫。昙花吐优钵，香气达萝茑。

悠然悟尘世，解脱何不早。会当携瓢笠，一息万缘了。
寿杨崇庆二首
吴泳（宋代）

英英赤文凤，生此岷之阳。
览辉孤竹根，振翼千仞冈。
德音乃鸑鷟，下引鵷与凤。
承旗从华盖，吹玉朝紫皇。
雇瞻朱丘深，殆似阿阁长。
肯以令仪榘，而使缯弋伤。
集须集桐花，食不食藻粱。
竚看发丹咮，舜殿歌明康。
渔家傲·鸿雁翩翩云路杳
许桢（元代）

鸿雁翩翩云路杳。芦花如雪迷红蓼。荷叶不禁风雨倒。秋意早。诗怀清似霜天晓。独掩柴扉谁得到。高台日暮宜瞻眺。清致日多尘事少。歌古调。新声移入渔家傲。
九日席上赋得茱萸
韩维（宋代）

寥落霜园树，萸房独照秋。
实兼兰佩结，香近玉卮浮。
嗔蕊醒残醉，纫红感旧游。
三英佳句在，殊喜继风流。
雪夜访明卿病时有客因简元美 其一
宗臣（明代）

伏枕寒仍立，传杯深可停。雪吹天地白，山掩薜萝青。

耳目予今病，浮沉尔昨醒。客言能鼓瑟，或恐是湘灵。
怀丁鹤年高士
方行（元代）

白云生虚堂，沧江夜来雨。念子素抱清，守道犹处女。

离别月几圆，流光歘如许。佳期怅芳岁，缅怀在知己。

爰我山中癯，旷焉隔秋水。结佩贻远情，含睇不能语。

松花再开时，愿言寄千里。
朝丹霞
高似孙（宋代）

窈复窈兮流火庭，物受炼兮愁六丁。
烁此鼎兮神无停，雪尽垢兮朝朱陵。
李总干遗诗十四句师於一句之下加颂七句
释印肃（宋代）

不如茆盖头，裹个大枯髅。
鬼窟作活计，阎公未肯休。
佛以法为身。不可以相求。
一念无心者，法界刹那周。
拟古
毛直方（宋代）

高堂列绮席，宾御何委蛇，
粲粲金芙蓉，春葩照蛾眉。
檀槽起清籁，铁拨弦鹍鸡。
祗闻筵中曲，不闻曲中词。
萧萧青冢魂，化作秋雁归。
玉关去时泪，点点湿朱丝。
岂知哀怨情，及此欢笑期。
弹者锦缠头，听者金屈卮。
但令今人乐，不惜古人悲。
鹧鸪天（沈彦述生日）
周紫芝（宋代）

名在休文季孟间。一时风味更萧然。琼林不逐春风老，安用丹砂巧驻颜。

春入户，酒吹澜。小桃枝上锦阑斑。明年欲与君为寿，无路相从入道山。
杂曲歌辞。长安少年行
皎然（唐代）

翠楼春酒虾蟆陵，长安少年皆共矜。

纷纷半醉绿槐道，蹀躞花骢骄不胜。
王夷仲校书挽词 其二
王十朋（宋代）

明月双溪地，三年两度逢。君登群玉府，我到白盐峰。

方喜书传鲤，俄惊剑化龙。守符嗟未解，执绋恨无从。
寄张子政
朱芾（明代）

野政老人隐者流，清溪绕屋似愚沟。
自编蒲叶作素简，时泻松花洗玉舟。
仲连未遽蹈东海，孺子还复栖南州。
别来清事想不废，诗成应画李营丘。
辛亥各口占十绝
刘克庄（宋代）

玉局摛文毫尚湿，金华开卷席犹温。
不妨缴纳朝堂了，帝赐新衔号后村。
寒食日九里平水道中
陆游（宋代）

晓雨丝丝熟食时，泥深辙断客行迟。
乱云重叠藏山寺，野水纵横入稻陂。
马鬣松阴封旧陇，龟趺道左立新碑。
扶衰此出知能几？清泪临风不自持。
题领巾绝句
苏轼（宋代）

临池妙墨出元常，弄玉娇姿笑柳娘。
吟看屡曾惊太傅，断弦何必试中郎。
前调（寿野渡）
卫宗武（宋代）

弧矢开祥，喜从此、旬兼九日。新岁改、椒盘献颂，齐头七十。渐入唐人诸老画，可追洛社耆英集。有陶潜、三径健吟哦，贫而适。

摘仙桂，探蟾窟。敛洪藻，归麟笔。总古先传记，讥评得失。不朽芬芳垂简册，浮荣土苴轻簪笏。看年如、卫武粲成章，诗传抑。
颂古五十七首
释道昌（宋代）

大悲许多手眼，如人夜摸枕子。
偏身通身起来，尽受奴驱婢使。
君不见认著牛迹里，失却大海水。
转变未得时，依前有依倚。
归去来，归去来，
拍天洪浪如浮埃。
永王东巡歌·其一
李白（唐代）

永王正月东出师，天子遥分龙虎旗。
楼船一举风波静，江汉翻为燕鹜池。
真歇真赞
释慧空（宋代）

碎丹霞不传之印，起洞山已坠之宗。雷闻一世，奔走四方。

此大唐国内，家至而户知，不假东山发扬。独自涅槃后大人之相，又属其贤子孙之承当。

东山只得炷香再拜，庆师有子，而洞水流长。
闲吟四首
邵雍（宋代）

欲有一瓢乐，曾无二顷田。
丹诚未贯日，白发已华颠。
云意寒尤淡，松心老益坚。
年来疏懒甚，时忆旧林泉。
郊庙歌辞。祀雨师乐章。迎神
包佶（唐代）

陟降左右，诚达幽圜。作解之功，乐惟有年。

云輧戾止，洒雾飘烟。惟馨展礼，爰列豆笾。
赠约之
王安石（宋代）

君胸寒而痞，我齿热以摇。
无方可捄药，相值久无憀。
欲寻秦越人，魂逝莫能招。
但当观此身，不实如芭蕉。
劝农
虞俦（宋代）

郊原春已半，沟洫水先通。
劝相宁文具，归耕亦兴浓。
一犁新雨后，小队乱山中。
粗识斯民意，何须教缿筒。
舟中 其三
张孝祥（宋代）

乱山深崦小蹊斜，野水微茫浸断霞。一笛晚风生碧树，始知林里有人家。
冬日上大名饮肥乡道中
王以悟（明代）

一官三载那闲刻，此日却同方外人。宛转溪村疑故里，青黄云树似初春。

遥闻春杵逄逄遍，入眼裘裳处处新。念我薄游值岁稔，停骖沽酒莫嫌频。
闻家难有恸四首 其四
张煌言（明代）

淫威何太甚，原外鹡鸰鸣。空拟班昭疏，甘成聂政名！

肝埋有处士，肠断是零丁。遥识江胥路，霜飞独满城。
游小金山
何孟伦（明代）

十二栏干俯碧流，偶来乘兴此追游。灵岩环瞰千山迥，郁水遥追一派收。

云共昙花閒梵钵，月将潭影纳虚舟。江涵竹树苍烟合，海气山岚不断秋。
清必轩
储泳（宋代）

万竹中央住，清心自爱持。
不除伤砌笋，慵洗宿禽时。
重泥新雪壁，留待客题诗。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其八
孙承恩（明代）

男儿贵成名，千载犹特立。摧颓一无长，百岁但一日。
闻高舍人锡下世
潘阆（宋代）

早掌纶言世尽知，岂期谪宦至于斯。
生前是客能投卷，死后何人为撰碑。
才佞万端应已矣，文章千古恐无之。
野夫旧句多蒙赏，昨日月思泪暗垂。
应天长
王沂孙（宋代）

疏帘蝶粉，幽径燕泥，花间小雨初足。又是禁城寒食，轻舟泛晴初。寻芳地，来去熟。尚仿佛、大堤南北。望杨柳、一片阴阴，摇曳新绿。

重访艳歌人，听取春声，犹是杜郎曲。荡漾去年春色，深深杏花屋。东风曾共宿。记小刻、近窗新竹。旧游远，沈醉归来，满院银烛。
夏日登车盖亭十绝 其一
蔡确（宋代）

公事无多客亦稀，朱衣小吏不须随。溪潭直上虚亭里，卧展柴桑处士诗。
寄怜
陈师道（宋代）

借子翩翩果下驹，春原随处小踟蹰。可能炙背春风里，卧把青铜摘颔须。
将应廷试感怀
黄遵宪（清代）

二十馀年付转车，自摩髀肉问何如。暂垂鹏翼扶摇势，一学蝇头世俗书。

荡荡天门争欲上，茫茫人海岂难居。寻常米价无须问，要访奇才到狗屠。
慈因寺斋集得环字即席赋
张萱（明代）

禅心诗思最相关，野服清斋得暂閒。钱乞大官唯布地，名惭小暂只宜山。

一帘过雨笼花气，三笑逢君破客颜。日暮暑消谈麈落，弥天高辨正连环。
宿观音寺三绝 其二
李之仪（宋代）

乌啼鹊噪趁初晴，百舌新调燕羽轻。滑滑竹鸡催布谷，声声鶗鴂唤流莺。
眼儿媚 津门旅舍题壁
易顺鼎（清代）

十年吹笛短长亭。行尽夕阳程。等闲负了，梅边鹤梦，柳外鸥盟。

醉中依约潇湘路，渔唱起江城。蓦然惊觉，天涯池馆，雨过霞明。
盐城阻冰雪赠陈德美三首
陈造（宋代）

断港冰初合，穷涂岁欲除。
临年仍此悔，议道得无疎。
抚事空搔首，何人为寄书。
海风吹浩荡，侧望正愁予。
元枢陈叔达 其二
周必大（宋代）

联事麟台里，论心鹤禁中。贤愚虽有异，出处不无同。

解后桥山日，凄凉浙水风。儿孙看竞爽，门户庆方隆。
送王巩之徐州
苏辙（宋代）

遨游公卿间，结交非不足。
高秋远行迈，黄泥没马腹。
问群胡为尔，笑指篱间菊。
故人彭城守，久作中朝逐。
诗书自娱戏，樽佾当谁属。
相望鹤颈引，欲往龟头缩。
前期失不遂，浪语频遭督。
黄楼适已就，白酒行亦熟。
登高畅远情，戏马有前躅。
篇章杂笑语，行草烂盈幅。
归来贮箧笥，把玩比金玉。
吾兄别我久，忧患欲谁告。
孤高多风霆，弹射畏颠覆。
白头日益新，岁寒喜君独。
纷纷众草中，冉冉凌霜竹。
恨我闭笼樊，无由托君毂。
游宝藏寺
晏贻琮（清代）

峥嵘楼阁俯层峦，才入闲庭眼觉宽。几日东风犹料峭，一年春事已阑珊。

云移塔影当窗见，松撼涛声作雨寒。多谢老僧分芋意，此生无梦到金銮。
次出郊韵
叶茵（宋代）

支藤乘兴入春郊，梅压疏篱亚竹梢。剩喜此行诗有料，吟来浑不费推敲。
赠白道人
李流谦（宋代）

天涯只影随，百结身上衣。
有术没人买，无家何处归。
自言穷亦好，未与道相违。
酌汝一杯酒，醒来万事非。
别僧
郑清之（宋代）

溪边风景远且平，颇似江乡双眼明。
柳风淅淅荔口淡，计取生还第一程。
还黄镛诗卷
刘克庄（宋代）

曾伴灵芝湖上吟，当年一悟至如今。
源流不乱知归趣，篇什无如见苦心。
贯虱功夫须切近，脍鲸力量要雄深。
暮年谁可谈兹事，盎有村醪且自斟。
目眚
周密（宋代）

多缘因暑毒，或谓是肝虚。徼福黄连剂，羞明暗室居。

医云宜戒酒，儿劝莫看书。颇远纷华事，观心得自如。
大观祭风师六首 其六 送神用《欣安》。
郊庙朝会歌辞（宋代）

窈冥无穷，肸蚃斯融。来终嘉荐，归返遥空。惟神之归，欣安导和。

惟神之泽，于彼滂沱。
金缕曲
袁嘉（清代）

涌出莲花舌。蓦猜疑、九霄咳唾，霏成红雪。噙玉怀冰寒不沁，肝胆生来原热。

是半世、胸头凝结。举目苍凉无处洒，看星星点点沾襟湿。

还比较，泪痕赤。

罗浮飘渺寻仙踪，怨天公、未容化蝶，偏教磨折。冷雨敲窗魂又返，也似短檠明灭。

只听取、傍人相惜。说道虚名今古累，甚呕心奇句邀人识。

尘寰梦，转轮掣。
寄宋邧（一作寄宋次都，一作寄友人）
许浑（唐代）

朱槛烟霜夜坐劳，美人南国旧同袍。

山长水远无消息，瑶瑟一弹秋月高。
中秋寄杨学士（一作中秋永夕奉寄杨学士兄弟）
韩偓（唐代）

鳞差甲子渐衰迟，依旧年年困乱离。

八月夜长乡思切，鬓边添得几茎丝。
北征回銮诗
赵恒（宋代）

锐旅怀忠节，群胡窜北荒。坚冰销巨浪，轻吹集隹祥。

继好安边境，和同乐小康。
和友人新阳韵
卫宗武（宋代）

生机天地宁终藏，剥极复反开新阳。
阳明渐进阴浊散，辉光万象熏佳祥。
不必晷验度合表，不必风问来何方。
朝廷有道雨暘若，满家五谷歌穰穰。
占年梅映腊雪瑞，回暖柳拂春昼长。
愿君多送锦绣句，为我一洗冰炭肠。
阳春一曲和盖寡，愧我芜陋匪报章。
独思愁叹接田里，安得击壤衢游康。
乐府十二首（嘉靖丙寅作）
皇甫汸（明代）

乘法驾乘法驾，出潜邸。
辞兰坂，臻枫陛。
握乾符，奉慈旨。
桥中倾，碣呈字。
从臣观，稽首喜。
应帝期，称天子。
泰阶升，更化始。
陋代来，劣舂起。
釐庙制典礼成，四海谧。
享祀禋，九庙翼。
考明堂，筵太室。
献皇跻，烈祖匹。
故鬼小，幽灵假。
咏孝思，歆明德。
秩郊禋坛畤准圆方，神祇奠南北。
夕郎奏既俞，春卿议佥集。
睿想孚筮从，鸿图表景测。
<山燎>迎初阳，寅威练嘉日。
裸献戾上公，参乘简元戚。
八骏夹电驰，六龙戴星出。
天路抗旌旄，云门间琴瑟。
殷荐升紫烟，告成瘗苍璧。
齐幄肃华班，旋涂厉清跸。
灵贶展斯今，仁孝光自昔。
宬皇史宬皇史，函帝籍。
金为匮，石为室。
签汇绨缃部甲乙。
迩文华，充武库。
简鸿儒，雠豕误，於万斯年守之锢。
展陵帝眷园寝，谒款丘陵。
驰道旦筑，行殿宵营。
亘帷成屋，列幔为城。
般云谢巧，周日非灵。
乾行玉辇，坤御金舆。
六宫婉从，万国宾趋。
銮铃响递，环珮声徐。
五臣供帐，百辟燕酺。
朱明司辰，清和肇节。
草树蒙恩，禽鱼腾悦。
周历皇畿，轸兹民业。
遐揽边关，洪思祖烈。
去遵鸾辂，归泛龙舟。
山开阳翠，川效安流。
柔情并畅，睿藻扬休。
枚朔第颂，翎赞王猷。
思旧邦南巡纪胪岳，东幸缅怀丰。
白水循往辙，丹陵访故宫。
江汉眺吾楚，霜露怆宸衷。
电奔翼八骏，云兴扈六龙。
不有居者谁监国，皇储旦截驰道出。
翟相行边细柳中，顾公锁钥青门北。
昼发邯郸道，夜渡黄河湄。
军容肃肃间官仪，豹尾后载班姬随。
卫火弗戢，漳流半湮。
宪臣褫爵服，邦侯械以徇。
旌旗蔽日指樊城，箫管具举叠金钲。
父老稽首遮道迎，椎牛置酒宴镐京。
山川遍喜色，禽鸟递欢声。
辟朱阍，扫青室。
思履綦，存衽席。
斋心望祀纯德间，周爰园寝凄天颜。
诏发郢门迈燕关，格祖特告銮舆还。
管背汉羯虏骄鸷惟吉囊，自称华裔衄先皇。
长伎一逞百不当，谁为谍者伧子王。
憺威藉宠祈上玄，有征无战神武宣，班师振旅歌凯旋。
寝盟庚戌之秋虏大入，渡桑越碣逾古北。
烽火夜照甘泉宫，旌竿昼蔽长安陌。
驱我士女蒙毳衣，屠我牛羊为湩食。
镇臣气丧，边将兵弛。
侵职滥官，勤王者死。
决胜岂有帷中谋，主和遂贻城下耻。
天子旦集廷臣议，日中不决犹素纸。
蜀郡才华久称赵，慷慨挺身言致讨。
书生由来剑术疏，往系单于惟饵表。
议上始觉龙颜开，司马授策，宗伯举杯。
登陴一呼，疾声震雷。
胡儿跃马趋风回，群工献寿咏康哉。
海波平岛夷日本称最雄，髡首骈拇炯两瞳。
乘舟截险洪涛中，跳梁若蝶聚若蜂。
揭竿烈炬耀日红，攻城掠邑谁婴锋。
红女休织田无农，帝命祀海惟司空。
授脤秉钺有胡公，狼兵苗卒集江东。
夜纵巨舰突蒙冲，俘海系直奏肤功，兔穷鸟尽艰厥终。
更极三殿灾，双阙燎。
天子避寝，厌胜以祷。
朝右个，御西清。
玉食有减，金悬无声。
谁其梓慎窥大庭，流乌化雀将焉征。
除旧布新承天意，司空饬材俾壮丽。
宅中建极，钦哉从事。
遣仙使周穆穷寰宇，汉武慕蓬壶。
东生游调笑，西母宴欢愉。
颠既廑币，丰亦枉蒲车。
缓龄韬上药，御气秘真符。
台端两侍御，将命发天都。
齐梁历南楚，瓯越尽东吴。
姓名河上隐，物色市中趋。
金简探绿籍，琼笈访朱书。
曾未三载还，幸与百年俱。
筑馆礼上士，授粲出中厨。
行闻避骢马，归见绾银鱼。
稽首愿玉体，寿考永无虞。
考芝宫河清社鸣诞圣人，握符缵历，靡瑞不臻。
天垂卿云景星现，地出醴泉泽曼衍。
导禾六穗麦两岐，嘉瓜并蒂连理枝。
三足轩翥肉角嬉，龟鹿雀兔咸素姿。
包匦驿贡赆四驰，芝草凝祥处处生。
献庙忽产屋之楹，瑶光莹洁秀九茎，铜池芝房恶足称。
帝命作宫，时享以报。
子孙千亿，昌胤允绍。
江神子（初至休宁冬夜作）
葛胜仲（宋代）

昏昏雪意惨云容。猎霜风。岁将穷。流落天涯，憔悴一衰翁。清夜穷窗围兽火，倾酒绿，借颜红。

官梅疏艳穷壶中，暗香浓。玉玲珑。对景忽惊，身在大江东。上国故人谁念我，晴嶂远，暮云重。
辛亥元日游闻人省庵园和陈药房韵
林尚仁（宋代）

倚栏吟未稳，把酒问溪山。
今日又添岁，一冬无此闲。
梅花依竹静，雪意避春悭。
次第灯期近，重逢一解颜。
赋萧爽檐蔔戏岩叟
陈文蔚（宋代）

且喜花时雨不妨，凭阑闲与细平间。
一池交映月添白，六出同妍雪逊香。
素有书痴缘病懒，不知诗兴为渠忙。
道人雅好惟清供，却恐花神索酒觞。
使辽作十四首 其十一
刘跂（宋代）

今日朝元仗，千官两掖门。从容鱼藻宴，供奉柏梁尊。

厌服貂裘敝，愁看桂酒温。谁知广文淀，水面箔为藩。
寄曾公衮用子苍韵
张纲（宋代）

五马归来识旧庐，相门曾对水云居。家声自可威戎虏，吏最何劳课簿书。

好扈六飞还魏阙，却麾单骑复姚墟。莫欺霜鬓将军老，矍铄犹能一揽裾。
送杨复之归吾里
方回（元代）

四十青春七十翁，客楼时得一樽同。
子将仕矣云霄上，我合归欤涧谷中。
凉夜岁星守南斗，丰年江国喜西风。
许追父老鸡豚社，为说犹能醉颊红。
菩萨蛮（侍饮赏黄花）
葛立方（宋代）

井梧叶叶秋风晚。东篱点点金钱满。开急为重阳。日烘深院香。

幽姿无众草。莫恨生非早。嚼蕊傍池台。寿公桑落杯。
木芙蓉
吕本中（宋代）

小池南畔木芙蓉，雨后霜前著意红。
犹胜无言旧桃李，一生开落任东风。
眼昏
刘攽（宋代）

因循衰便至，邂逅眼成昏。稍与诗书隔，初惭长老言。

谈空迷起灭，蝇翼竞飞翻。懒卧称长策，深居欲杜门。
校书戏成
曾几（宋代）

旧时天禄校书郎，习气薰人老未忘。
可笑当窗楮生面，却成宫额半涂黄。
蔷薇花联句
裴度（唐代）

似锦如霞色，连春接夏开。 ——刘禹锡

波红分影入，风好带香来。 ——裴度

得地依东阁，当阶奉上台。 ——行式

浅深皆有态，次第暗相催。 ——刘禹锡

满地愁英落，缘堤惜棹回。 ——裴度

芳浓濡雨露，明丽隔尘埃。 ——行式

似著胭脂染，如经巧妇裁。 ——白居易

奈花无别计，只有酒残杯。 ——张籍
湖口县
王周（宋代）

柴桑分邑载图经，屈曲山光展画屏。

最是芦洲东北望，人家残照隔烟汀。
过张监阁老宅对酒奉酬见赠
权德舆（唐代）

里仁无外事，徐步一开颜。荆玉收难尽，齐竽喜暂闲。
秋风倾菊酒，霁景下蓬山。不用投车辖，甘从倒载还。
送李尉
陈宓（宋代）

谁谓山城僻，而居尉秩卑。地偏声易著，才钜职优为。

学召源流远，仁随大小施。云龛当日事，即此以为基。
灞桥待李将军
长孙无忌（唐代）

飒飒风叶下，遥遥烟景曛。霸陵无醉尉，谁滞李将军。
婺源祁门二令母年八十求为保官注家便阙慨然慕之作诗二首自悼 其一
葛胜仲（宋代）

庭闱无复荐芳膻，乌鸟哀情每泫然。游子但吟春草句，门人欲泫蓼莪篇。

风枝数效皋鱼泣，水菽难攀子路贤。空羡邻封二佳令，儿啼八十寿亲前。
曹家巷税居三咏·小槐
孔武仲（宋代）

合抱庭槐已是奇，何年春色长孙枝。
主张莫使随薪槱，会见繁柯偃盖时。
晚发关山
郑獬（宋代）

烛前行客卷征衣，路转平林入翠微。
家在白云乡里住，人从明月岭边归。
来时未见梨花破，别后方惊燕子飞。
绿树连阴十三驿，从今归梦到家稀。
黄潭道中十一月暂往武陵营救拍兄之急
项安世（宋代）

篮舆欲上下堪羞，古陌初穷未是愁。
客子天寒依道路，书生岁晚学伊优。
烟中绿树时招手，风里黄芦只点头。
短日鲜鲜还有意，为人朝暮暖驼裘。
文昌阁落成
陈瑸（清代）

雕甍画栋凤骞腾，遥盼神霄最上层。台斗经天由北转，彩云捧日自东升。

参差烟户环璇闼，绣错山河引玉绳。今夕奎光何四映，海陬文运卜方兴。
补易水歌
郭祥正（宋代）

燕云悲兮易水愁，壮士行兮专报仇。车辚辚兮马萧萧，客送发兮酌兰椒。

击筑兮喑咽，歌变徵兮思以绝。易水愁兮燕云悲，四座伤兮皆素衣。

歌复羽兮慷慨，发上指兮泪交挥。又前为歌曰：风萧萧兮易水寒，壮士一去兮不复还。
句
宋自适（宋代）

老去放令心胆健，后来留得姓名香。
李白祠迎送神词三章 其三 送神
孙承恩（明代）

灵杳眇兮神轩轩，烂宫锦兮翩翩。墨花兮飞雨，俨龙鸾兮腾翥。

欢弗固兮易离，望天门兮君欲辞。灵风生兮极浦，倏其旋兮不涉以遥度。

吁莫顾兮扳莫留，褰余袂兮愿从子于昆崙之丘。
楚中作
张俞（宋代）

渺渺洞庭野，萧萧黄鹤楼。
水通云梦浦，人渡沔阳舟。
广泽侵吴壤，孤城接郢丘。
山分三楚断，溪入九江流。
寂寞休兵月，纷纭战国秋。
吴生来赤壁，魏武定荆州。
六代凭形势，群雄死寇仇。
凄凉帝子宅，浩荡襧衡洲。
万里浮云暮，千年故国愁。
武昌宫不见，麋鹿自群游。
伏读秀野刘丈閒居十五咏谨次高韵率易拜呈伏乞痛加绳削是所愿望 其十四 曲池轩
朱熹（宋代）

去年种竹长新篁，今岁穿渠过野塘。自喜轩窗无俗韵，亦知草木有真香。

林间急雨生秋思，水面微风度晚凉。却厌端居苦无事，凭栏闲理钓丝长。
赠相士二首
马廷鸾（宋代）

人物渺然吁可叹，恁谁指出植鳍翁。
勤伊急向傅岩看，当在君王梦寐中。
磨镜篇
刘禹锡（唐代）

流尘翳明镜，岁久看如漆。门前负局人，为我一磨拂。

萍开绿池负，晕尽金波溢。白日照空心，圆光走幽室。

山神妖气沮，野魅真形出。却思未磨时，瓦砾来唐突。
到澎湖境
胡健（清代）

舟人告我水中沚，青青一点小于米。此是澎湖西屿头，好向望楼遥瞪视。

七更洋走十二时，白鸟翻飞冁然喜。渔火星星渐渐明，到境不过三十里。

风微卸席下橹摇，齐心协力力足恃。引縆探浅复量深，恐防沙线与礁址。

大船进港本来难，恰值今宵好潮水。四角仔，金龟觜，港口如门屹山峙。

纷纷吏役欢相迎，红纱夹岸笼灯俟。连日惊心千尺涛，足踏实地乐无比。

从容就馆谒诸生，殷勤问俗挈大指。一十三澳民颇惇，浇漓只有妈宫市。
读谷梁传二首 其二
权德舆（唐代）

忆昔溴梁会，岂伊无诸侯。群臣自盟歃，君政如赘旒。

有力则宗楚，何人复尊周。空文徒尔贬，见此眦血流。
陪杜侍御游湘西两寺独宿有题一首，因献杨常侍
韩愈（唐代）

长沙千里平，胜地犹在险。况当江阔处，斗起势匪渐。
深林高玲珑，青山上琬琰。路穷台殿辟，佛事焕且俨。
剖竹走泉源，开廊架崖广。是时秋之残，暑气尚未敛。
群行忘后先，朋息弃拘检。客堂喜空凉，华榻有清簟。
涧蔬煮蒿芹，水果剥菱芡。伊余夙所慕，陪赏亦云忝。
幸逢车马归，独宿门不掩。山楼黑无月，渔火灿星点。
夜风一何喧，杉桧屡磨飐.犹疑在波涛，怵惕梦成魇。
静思屈原沉，远忆贾谊贬。椒兰争妒忌，绛灌共谗谄。
谁令悲生肠，坐使泪盈脸。翻飞乏羽翼，指摘困瑕玷。
珥貂藩维重，政化类分陕。礼贤道何优，奉己事苦俭。
大厦栋方隆，巨川楫行剡。经营诚少暇，游宴固已歉。
旅程愧淹留，徂岁嗟荏苒。平生每多感，柔翰遇频染。
展转岭猿鸣，曙灯青睒睒。
偶成 其十
韩淲（宋代）

非闲静不可作诗，非老懒焉能读书。开卷空山照华发，吟编荒径入吾庐。
颂古三十一首
释梵琮（宋代）

柴头火种欻然红，荒草堆中遇疾风。
眼底蟭螟勿栖泊，撒开猛焰恣烧空。
欧阳全真生日
赵蕃（宋代）

旧闻新喻学，面势如眉州。
宜有妙人物，举世让一头。
君于文忠公，谱牒明派流。
当时山公启，有言曾未讎。
在今人与门，推君两俱优。
分教固罔外，首善乃所由。
南见属初度，杯酒相献酬。
愿君云间鹄，听我江上鸥。
西行别东台详正学士
骆宾王（唐代）

意气坐相亲，关河别故人。客似秦川上，歌疑易水滨。

塞荒行辨玉，台远尚名轮。泄井怀边将，寻源重汉臣。

上苑梅花早，御沟杨柳新。只应持此曲，别作边城春。
赠南岳玄泰布衲
栖蟾（唐代）

曹溪入室人，终老甚难群。四十馀年内，青山与白云。

松和巢鹤看，果共野猿分。海外僧来说，名高自小闻。
野亭公杂咏六首 其四 野泉
顾璘（明代）

苍郊雨新过，清流泛平池。渟泓鉴万象，应物初无私。

禾黍渍馀润，萍藻含华滋。本来绝机事，桔槔尔何施。
刘平甫挽诗二首
杨万里（宋代）

忠孝元家法，经纶岂嬾心。
日边迟信息，霞外且山林。
风月诗天巧，乾坤酒陆沉。
一生欠半面，五字寄哀音。
秋日李伯开从豫章来访应门者不能肃客投诗而去因用来韵以诗代书窃效盍簪即图投辖 其一
张萱（明代）

豪气怜湖海，新诗到薜萝。入林期把臂，曳杖共行歌。

我集一枝木，君巢片叶荷。明珠应万斛，怪底暗投多。
题水仙册子十二首 望江南 其一 孕
谈印梅（清代）

魁春侣，偏殿万花开。翠叶凌寒先照水，冷香吹梦乍凝梅。

知是茁灵胎。
题城南堂
陆游（宋代）

山林恨与亲友别，朝市不堪车马喧。
陈子调高无俗客，一廛却要近修门。
登城阳山
许文蔚（宋代）

我祖有遗迹，振屐访南岭。
凭高一以眺，万壑皆云烟。
谷鸟犹嘤嘤，辽鹤无时旋。
一饮丹池心，心中尘虑捐。
八月十五夜月二首
杜甫（唐代）

满月飞明镜，归心折大刀。
转蓬行地远，攀桂仰天高。
水路疑霜雪，林栖见羽毛。
此时瞻白兔，直欲数秋毫。

稍下巫山峡，犹衔白帝城。
气沈全浦暗，轮仄半楼明。
刁斗皆催晓，蟾蜍且自倾。
张弓倚残魄，不独汉家营。
贺陈毓瑞生辰诗二章
何佩萱（清代）

使君才品本风流，卅载京晋赴宦游。道路平成臻上治，政刑清简奏嘉猷。

桃觞晋颂三春节，竹马争迎百里侯。九五光阴弹指过，期颐遥祝海添筹。
万柳堂 其一
邵晋涵（清代）

横云池馆已荒凉，衰柳今依选佛场。细路独来寻曲涧，孤亭无主倚斜阳。

芦摇霜气飞千点，雁逼风棱并一行。惟有西山肯留客，湿岚如画石桥旁。
题将作军器二监
杨简（宋代）

出入云从二监中，新来盘薄翠玲珑。
饱观大景金景洞，唤作慈湖鬓雪翁。
石怪山奇谁造化，鸢飞鱼跃我家风。
只今笑语难闻见，灼与人心万古同。
越妇言
罗隐（唐代）

买臣之贵也，不忍其去妻，筑室以居之，分衣食以活之，亦仁者之心也。

一旦，去妻言于买臣之近侍曰：“吾秉箕帚于翁子左右者，有年矣。每念饥寒勤苦时节，见翁子之志，何尝不言通达后以匡国致君为己任，以安民济物为心期。而吾不幸离翁子左右者，亦有年矣，翁子果通达矣。天子疏爵以命之，衣锦以昼之，斯亦极矣。而向所言者，蔑然无闻。岂四方无事使之然耶？岂急于富贵未假度者耶？以吾观之，矜于一妇人，则可矣，其他未之见也。又安可食其食！”乃闭气而死。
送胡五九丈
葛绍体（宋代）

长记秋时病作魔，频来看我谢君多。
只今未别先成梦，梦觉争如既别何。
春宫词
李咸用（唐代）

风和气淑宫殿春，感阳体解思君恩。眼光滴滴心振振，

重瞳不转忧生民。女当为妾男当臣，男力百岁在，

女色片时新。用不用，唯一人。敢放天宠私微身，

六宫万国教谁宾？
西湖戏作示同游者
欧阳修（宋代）

菡萏香清画舸浮，使君宁复忆扬州。
都将二十四桥月，换得西湖十顷秋。
谒半山祠
叶绍翁（宋代）

归去田畴问老农，力行新法竟何功。
已知供佛追前过，尚惜修书谢数公。
塑像难陪夫子壁，古祠谁访觉王宫。
都来二百年间事，燕麦戎葵几度风。
寄报国寺欣笑隐
贡奎（元代）

江海无端客路长，扁舟明日棹沧浪。遥知风雨溪窗夜，梦逐潮声到上方。
湖上
史尧弼（宋代）

当年敌骑敢穷妖，只恃重湖洶怒潮。
谁谓山川堪设险，向来还作盗之招。
答荆门张都官维见和惠泉
苏辙（宋代）

荒凉荆门西，泉水谁为泄。
发源虽甚微，来意不可折。
平铺清池满，皎皎自明澈。
甘凉最宜茶，羊炙可用雪。
炎风五月交，中夜吐明月。
太守燕已还，青嶂空嵲嵲。
泉上白发翁，来饮杯馔阙。
酌水自献酬，箕踞无礼节。
区区游泉人，常值午日烈。
回首忧重城，赏玩安能彻。
题山僧院
张乔（唐代）

谿路曾来日，年多与旧同。地寒松影里，僧老磬声中。

远水清风落，闲云别院通。心源若无碍，何必更论空。
送铜鼓藏焦山纪事
张井（清代）

我有汉代之铜鼓，来自南昌司马家。蛮风瘴雨几何载，鞚骨完好无缺瑕。

阔径三尺高杀一，三叠微学蜂腰洼。鼓心隆起俨棋局，周遭怒踞六虾蟆。

腰垂四耳便索贯，其中空洞下口奓。黝然古泽光可鉴，通体细缬牛毛花。

恨乏款识纪年月，定伏波耶诸葛耶。二竹斋中充清供，偶逢过客出矜夸。

常恐神物工变化，不甘闭置羁笼笯。忽忆焦山擅名胜，中藏古物颇纷拿。

周汉二鼎最奇绝，得此踵事或增华。梅溪老人笑绝倒，云此位置真不差。

岂知此语有漏泄，山灵日夕思拜嘉。坐使诗僧屡问讯，前言欲食愁揄揶。

一朝决计送汝去，不须堕泪随风斜。东过广陵下扬子，扁舟两桨声咿哑。

千年老铜足精气，蛟龙未敢轻要遮。天吴潜逃鼋鼍徒，鲛人泣窜奔虎鲨。

布帆安稳到初地，山中童叟拍手哗。诸天龙象大欢喜，紫衣前导随袈裟。

三熏三沐好庋阁，幸少泥藓劳剔爬。钟鱼斋鼓共晨夕，障幕那无金绦纱。

时有寒芒逼牛斗，莫放光怪惊麇麚。当时鍊铜采赤堇，阴阳供炭龙火加。

雷雨晦冥降神异，亦如欧冶成镆铘。铸成此鼓寄威信，要息民夷争犬牙。

大胜草龙要誓约，底须歃血刑豚豭。赛神合乐醉且舞，峒丁溪女纷击挝。

方今圣治旷无外，梯航冠带通幽遐。坤维炎徼在庭户，芦笙欢沸喧铜琶。

此鼓投间供玩赏，何如祓濯归耆阇。八德水与洗兵气，忏除凡浊袪尘沙。

摩挲免叹在荆棘，听法或证波罗伽。吐吞潮汐浥神雾，沐浴日月涵云霞。

佛天不老山不灭，铜鼓之寿其无涯。
次吴司理见贻二绝韵
裘万顷（宋代）

朱金得丧日悲懽，内乐知谁梦见颜。
君有上池无限水，不将涓滴到人间。
言志
唐寅（明代）

不炼金丹不坐禅，不为商贾不耕田。
闲来写就青山卖，不使人间造孽钱。
送张师哲秀才出山
饶节（宋代）

已向尘笼透此身，来寻击竹悟心人。眠云未暖出山去，溪月松风可负君。
自湘水南行
张九龄（唐代）

落日催行舫，逶迤洲渚间。虽云有物役，乘此更休闲。

暝色生前浦，清晖发近山。中流澹容与，唯爱鸟飞还。
楚泽
曾巩（宋代）

楚泽荒凉白露根，盈虚无处问乾坤。
虫虫旱气连年有，寂寂遗人几户存。
盗贼恐多从此始，经纶空健与谁论。
诸公日议云台上，忍使忧民独至尊。
梅花集句 其五十五
李龏（金朝）

酥滴寒英露滴香，迎春先有好风光。落花寂寂黄昏后，疏影横斜最断肠。
盘溪之游前一日知几术太博行矣同令君梅下
白麟（宋代）

君去我来吟赏地，盘溪环绕翠微中。
溪人似祠惊人语，不许从容一醉同。
利州漕宇八景 其三 桐轩
冯山（宋代）

幽轩处清奥，前有双桐起。婆娑势初合，修耸意未已。

叶分竹岩路，根渍石沼水。秋声动素琴，晓影覆斋几。

主人相对乐，性静穷物理。纯音藏未兆，孤干直不倚。

安得千仞禽，来哉共栖止。
下营晓行二首
方回（元代）

霜锲驼裘耳欲冰，谁家先我已宵兴。
道傍篱落遮丛筱，隔火荧荧见一灯。
颂古一百首 其九十七
释智愚（宋代）

直甚破沙盆，掀翻海岳昏。顶门真个瞎，千古累儿孙。
句
尤袤（宋代）

剩对风花吟柳絮，更将冰水瀹芎苗。
水调歌头（丁丑岁，吴门为外舅蒋宣卿寿）
李处全（宋代）

金节照南国，画戟壮陪都。严谯鼓角霜晓，雄胜压全吴。葱茜采香古径，缥缈折梅新奏，春事早关渠。谁识使君意，行乐与民俱。

披绣幌，薰宝篆，引琼酥。黄堂当暇，宾幕谈笑足欢娱。看取十行丹诏，遥指五云深处，归路接亨衢。玉佩映鸳缀，不老奉轩虞。
中秋十五夜寄人
齐己（唐代）

高河瑟瑟转金盘，喷露吹光逆凭栏。四海鱼龙精魄冷，

五山鸾鹤骨毛寒。今宵尽向圆时望，后夜谁当缺处看。

何事清光与蟾兔，却教才小少留难。
杂诗
李复（宋代）

权利为祸根，苟合非纯士。
嗟哉凭轼生，行见烹齐市。
晴鸠不逐妇，猛虎不食子。
魏国将乐羊，齐人疑吴起，
凶险甚鸟兽，妻子自烹死。
鸣呼天壤间，亲无骨肉比。
残毒就功名，于君安可恃。
中山昔置相，尝取放麑翁。
异类犹有恩，事君必致忠。
翠玄幽玩
罗伦（明代）

一壶光景浩无边，妙绝中和大有天。自古洞门无俗客，至今留与济川仙。
衢州道中八月廿一日为余六十生辰感赋
陈柄德（清代）

镜里勋名春梦婆，一周花甲竟如梭。命中磨砺惟余毒，天下名如贶我多。

久愧悬弧虚壮志，敢因捧檄作劳歌。只愁堂上星星白，罄尽瓶罍可奈何。
居龙河寺怀高季迪 其二
徐贲（元代）

竹下幽泉细细流，寺间人去暮烟愁。独怜千里来京客，肠断龙河寺里秋。
小景
吕中孚（金朝）

青芜平野四围山，山郭依依紫翠间。村远路长人去少，一竿斜日酒旗閒。
陈仲思、陈席珍、李静翁、周直夫、郑梦授追
范成大（宋代）

相送不忍别，更行一程路。
情知不可留，犹胜轻别去。
二陈拱连不，僊李瑚琏具，
周子隽拔俗，郑子秀风度。
嗟我与五君，曩如栖鸟聚。
偶投一林宿，飘摇共风雨。
明发各飞散，後会渺何处？
栖鸟固无情，我辈岂漫与？
班荆一炊顷，听此昆弟语。
把酒不能觞，有泪若儿女。
修程各著鞭，慷慨中夜舞。
功名在公等，臞儒老农圃。
菩萨蛮七首　 其七 集句
刘基（明代）

孤云目断苍梧野。无边落木萧萧下。兹岁巳蹉跎。其如芳草何。

玉阶生白露。病骨伤幽素。梦好更寻难。相思锦帐寒。
十二时 其七
释咸静（宋代）

日南午，卓然独耀无今古。粪埽堆头玉马嘶，琉璃殿上金刚舞。
渔歌子
沈士芳（清代）

凉气萧萧坐久生。风吹败叶落闲庭。窗纸响，砌蛩吟。

残月依依影半明。
春宫曲
陈去疾（唐代）

流莺春晓唤樱桃，花外传呼殿影高。

抱里琵琶最承宠，君王敕赐玉檀槽。
临江仙 坐河边新楼
商景兰（清代）

水映玉楼楼上影，微风飘送蝉鸣。淡云流月小窗明。

夜阑江上桨，远寺暮钟声。

人倚阑干如画里，凉波渺渺堪惊。不知春色为谁增。

湖光摇荡处，突兀众山横。
发介休县过义棠宿灵石途中即事 其五
张仁黼（清代）

急湍{齿契}颓岸，峭壁冱寒云。径仄予怀坦，王尊志不纷。
浣溪沙（木芍药词）
葛胜仲（宋代）

可惜随风面旋飘。直须烧烛看娇娆。人间花月更无妖。

浓丽独将春色殿，繁华端合众芳朝。南床应为醉陶陶。
和少璞饮茶诗 其一
陈曾佑（清代）

少小不嗜茶，茶具随例供。迩来日数酌，收茶资微俸。

茗碗慰朝日，瓶笙伴夕诵。火活烧松明，香清与梅共。

饮罢北窗眠，看云目为纵。
还李中舍奉使集
文同（宋代）

奉使道中诗百首，古人遗落尽冥搜。
自怜吴蜀佳山水，一夜灯前得遍游。
送长兄赴调上都次田俊卿韵二首
廖行之（宋代）

从今日日听新除，去马加鞭不用徐。
最是好为三釜计，不妨频寄万金书。
君行霄汉无留轫，我得江湖欲纵鱼。
更念起家人底事，百年门户正关渠。
春草
唐彦谦（唐代）

随梦入池塘，无心在金谷。青风自年年，吹遍天涯绿。
送原之参政归山西
杨士奇（明代）

凤沼春生翰墨香，一枝晴翠写潇湘。清姿早濯薇垣露，劲节曾凌柏府霜。

共爱鸾翔拂霄汉，还思金奏恊琳琅。匆匆相见难为别，赠置徽之君子堂。
晚悟
刘克庄（宋代）

晚悟才为祟，深居学养生。乃知景升子，差胜少游兄。

绝涧携瓶汲，空山抱耒耕。儿孙听苦语，世世勿谈兵。
拜昭陵出城与张秘监阁老同里临行别…归寻辱清辞辄酬之
权德舆（唐代）

仲月当南吕，晨装拜穀林。逢君在东观，不得话离襟。

策马缘云路，开缄扣玉音。还期才浃日，里社酒同斟。
和岳文二公西湖韵
何梦桂（宋代）

昆明灰出海扬尘，老去英雄白发新。
宫阙崔嵬千里月，楼台牢发十年春。
血流杜宇悲游子，梦断梅花忆故人。
立尽断桥寒日薄，回头何处望天津。
挽杨承事并夫人诗二首
王洋（宋代）

除却家传教子经，世间百事不营营。
自应艺学推前辈，故得风流劝后生。
疏傅挥金终足食，徐卿有子自成名。
后来若不流馀庆，真享千钟亦未荣。
送何元英出峡三绝
郑刚中（宋代）

呼儿携妇裹书编，月色滩声共一船。
回首已游三峡水，此行那不谓登仙。
朱希仲设榻温密与真
李之仪（宋代）

居士留我宿，虚堂照一灯。如逢永平梦，仍对竹兰僧。

彷佛三无愠，间关百不能。平明失檐溜，欢喜话金陵。
和王定国见寄
晁补之（宋代）

请说当年王武子，淮南别乘谪仙人。
自从金马还通籍，直恐琼花便不春。
遗爱谁方府中步，旧时独扫壁间尘。
平山送目思公子，自许诗成觉有神。
和张彦智对雪
王之道（宋代）

雪山何处觅瞿昙，压尽东南瘴与岚。
待伴可堪风作党，交光应喜月成三。
濯市漉酒供杯勺，涉笔联诗尚笑谈。
柳絮自今轻谢句，使君才气擅东南。
赋答钱塘马先生见贻即次原韵
赵公豫（宋代）

三秋初届雨凄凄，序转重阳风日西。正苦僧房无快境，贻来新日自珍携。

芙蓉带水成真艳，鸿雁凌霜作夜啼。拟过高轩聆妙谛，恐劳斋供太常妻。
有怀
张孝祥（宋代）

故人春梦谁复见，故园梨花二月天。丁祝主人时醉赏，荆州寒食又经年。
赐马廷鸾四首
宋理宗（宋代）

春秋万古一權衡，笔削昭然揭日星。
道贯百王垂大法，义先五始定常经。
是非褒贬寓深意，理乱安危烛未形。
内夏外夷归一统，烨然治象炳丹青。
茶至从友人索仙翁观乳泉因忆旧游
刘青藜（清代）

环襄山者八，槎牙罗羽卫。高阳尤挺拔，鹏褰丁戊位。

传闻葛孝先，修真此焉憩。丹灶冷松崖，双井留石碣。

忆昔踏青鞋，赤壁苏游岁。霜飞旷野清，云断长空霁。

同行八九人，其六余兄弟。盘回陟层峦，紫翠侵衣袂。

黄冠导客行，指点话遗事。前临古殿脚，瞥眼泉溶潏。

垂垂滴复凝，脉缕殊微细。稍下汇为池，盈盈侵阶砌。

其色如牛乳，其纹乃蝉翅。甘露唇未沾，掬来知仿佛。

旋呼活火煎，山风吹兰蕙。叹息谓同人，此物信灵异。

陆羽刘伯刍，品目胡遗弃。茫茫天壤间，何处无珍秘。

物必待人传，不然终幽翳。举盏贺山灵，发潜快吾辈。

誓将谢尘鞿，把茅向此地。回头已十年，屐齿谁为泥。

林壑梦旧游，猿鹤空怨唳。有客顾渚来，紫笋蒻笼遗。

枯肠久未搜，蟹眼急欲试。虽无调水符，犹识玉洞味。

君家傍山根，挹注颇容易。愿言烦樵青，军持为我寄。
化僧求诗往宣城
王洋（宋代）

草鞋踏破世间尘，乞饭因缘不为身。
一路春风好消息，不知此事付何人。
殷芝阶先生今春奉朝命重游泮宫，征诗奉贺，率成十六韵呈正
方仁渊（清代）

当代文章伯，谁为最擅场。古人今不作，夫子世称扬。

虎榜名齐射，鹏程志早翔。弟兄双桂折，孙子尽兰芳。

政绩棠阴茂，官声琴韵长。宁辞升斗禄，为爱菊松凉。

游泮逢周甲，歌萍再举觞。欢情欣闾邑，喜气动宫墙。

柱史传周德，商山佐汉昌。耆年过杖国，硕德重珂乡。

儿子肩舆候，亲朋叶戏忙。后生瞻景仰，佳话遍虞阳。

寡陋微生学，徒增齿发苍。功名终蹭蹬，诗酒佐清狂。

五夜沧桑感，频年战斗务。空怀忧国泪，不必问行藏。
秋夜寄怀时泉 其一
百龄（清代）

秋夜鸣秋心，凉猋掠庭树。短檠一孤影，隐几梦屡寤。

关河阻且长，伊人美无度。寂寥怀好音，断雁隔荒戍。
破虏凯歌六首
周麟之（宋代）

山川千里战尘清，不负当初齧指盟。
从此胡儿敢欺我，江淮草木已知名。
庆丁大监 其四
牟子才（宋代）

侯门六射喜从逢，今岁丰和夐不同。漕挽甫资萧相策，閟宫恰寿鲁僖功。

鹤归动是三千岁，松梦终当十八公。愿举家风祝公寿，夜来已压小槽红。
送赵介之赴舂陵十首
彭龟年（宋代）

访旧知俗非，好书与理近。
气味既如此，况复少畦畛。
少年游
晏几道（宋代）

西溪丹杏，波前媚脸，珠露与深匀。南楼翠柳，烟中愁黛，丝雨恼娇颦。

当年此处，闻歌殢酒，曾对可怜人。今夜相思，水长山远，闲卧送残春。
绍兴辛酉予年十七矣距今已六十年追感旧事作
陆游（宋代）

常忆初年十七时，朝朝乌帽出从师。
忽逢寒食停供课，正写矾书作赝碑。
题新稿
林希逸（宋代）

少日无端苦学诗，倚楼面壁总成痴。断无子美惊人语，差似尧夫遣兴时。

最上宗风埋没久，新来家数见闻知。吾生恐被师传误，自比灵云更不疑。
白帝城怀古
陈子昂（唐代）

日落沧江晚，停桡问土风。
城临巴子国，台没汉王宫。
荒服仍周甸，深山尚禹功。
岩悬青壁断，地险碧流通。
古木生云际，归帆出雾中。
川途去无限，客思坐何穷。
西江月·燕子催将初度
方岳（宋代）

燕子催将初度，梨花指定清明。春风可是太多情。乐事良辰一并。绛老从头甲子，楚骚几度庚寅。晴光不隔凤凰城。花底举头天近。
立春后游杜城陈丞相郊园
刘敞（宋代）

韦杜胜游谁可寻，相君旧隐对云岑。水渠婉转蛟蛇活，霜竹参云孔翠深。

故老能言卧龙地，儿童不用满籯金。郡斋殊负青山郭，空挹芳樽慰客心。
闻官军已破贼巢
李彭（宋代）

海内政不苛，民望罢危苦。剧贼藏祸心，全吴俄啸聚。

僣号着赭黄，窃发遽如许。喧然大点兵，移檄插毛羽。

推毂遣军容，壮士皆貔虎。府县调急夫，骚动烦里旅。

富室赍金璧，细民携妇女。岩谷远遁逃，股慄畏刀锯。

寒儒守松楸，效死安忍去。南风吹捷音，破竹闻吉语。

圣朝乾坤大，鼠辈敢予侮。妖氛已荡尽，和气满南土。

但愿勤民瘼，治安每危惧。昨抱心腹疴，砭剂得良愈。

要于匕箸间，毋忘伏枕虑。诸公颇皋夔，临轩跨尧禹。

鄙夫刍荛言，庶或资小补。倚松一长吟，停云洒朝雨。
钱塘江西兴买舟至镜湖宿一首
黄省曾（明代）

横江初沿洄，海色遂盈目。浮天吐灵潮，连山动虚陆。

古来流无际，此中含万族。云雾合腾倾，陵峦互巍伏。

潋滟波相踰，嘘噏势何速。翔阳舒千里，未久起扶木。

飒然天风至，吹我暮春服。抵崖见飞鸟，众羽皆肃肃。

乘暮发西兴，明月镜湖宿。
王书记以近诗三篇相示各摭其意以诗赓之·呈
司马光（宋代）

剑山中断融为川，沮江双流郁回旋。
沟塍阡陌粲如绣，香秔紫芋皆良田。
地灵物秀气淑美，由来衮衮生英贤。
朝家文明所及远，於仿台阁尤蝉聊。
猎缨鸣佩走声望，出入金马如云烟。
奈何应辰独壈坎，华发示得离宾筵。
玙璠悬黎已为宝，结绿岂得偏弃捐。
愿群弹冠自重惜，邑人行育子虚篇。
送唐彦英
李若水（宋代）

一鞭行色黄榆路，望断遥天垂地处。
呜呜流水如有情，泻我离愁向东去。
成都运司园亭十首·玉豀堂
杨怡（宋代）

虚堂已深窈，那复要营室。
使君寂无事，闭合卧终日。
临池狎清泚，养竹听箫瑟。
不为省春耕，轺车肯轻出。
读《后汉书》作小乐府三十八章 其六 祭征虏
张晋（清代）

一为军市令，格杀舍中儿。安得祭征虏，群臣惭可知。
湖中
苏泂（宋代）

湘湖梦不到，今日到湘湖。
草木尽春色，山川如画图。
雨悭莼摘后，花发燕飞初。
张翰平生意，扁舟未可无。
忆江南赠通叟年兄
晁说之（宋代）

北客而南征，蹇产非所志。
问津人尚绝，後来狂避世。
流离窜斥者，其数非一二。
风流称南朝，文物始佳丽。
要途在荆扬，僻左处吴会。
吴会兴国来，乃以丹漆贵。
若其大才豪，终是江南最。
君家住江南，豫章生次第。
非但吾言逼，正尔百忧似。
易见岩下电，难识斗间气。
结绶三十年，胆策未一试。
譬如瑚与琏，讵落日中市。
飘然渡浙江，式慰此憔悴。
我屋粱园久，近卜嵩峰邃。
海虫难下箸，粟浆有贱嗜。
不读非圣书，忍更增疣赘。
又不求甚解，未肯争破碎。
排闷亦呤哦，清潦谁滋味。
自从住囚籍，一语不敢谓。
岂惟要绝言，自憎生此喙。
因君发吾狂，明当保严誓。
题月矶诗藁
姚勉（宋代）

古苔矶上立，钓为月明垂。
夜半清歌起，无鱼钓得诗。
病起过宝觉
王安石（宋代）

执手乍欣怅，霜毛应更新。
依然旧童子，却想梦前身。
绝句
陆游（宋代）

山遮水隔重重堠，雨练风柔处处花。一病半年能不死，又将此恨醉天涯。
竹
丁谓（宋代）

自保猗猗绿，谁怜冉冉根。
紫花含凤实，绣箨抱龙孙。
扫月仙坛静，摇风雪雾昏。
彤竿思化杖，绀弃想开樽。
羔裘
佚名（先秦）

羔裘如濡，洵直且侯。彼其之子，舍命不渝。
羔裘豹饰，孔武有力。彼其之子，邦之司直。
羔裘晏兮，三英粲兮。彼其之子，邦之彦兮。
拙诗奉赠富乐山海公禅师
宋球（宋代）

游遍西南转法轮，归来挂锡旧溪滨。
师心皎皎潭中月，世俗悠悠几上尘。
白雪眉毫俱晚暮，碧云章句独清新。
近来素壁皆图像，如满联成七老人。
泮林释奠偶缘摄事遂获充员窃观礼文乐奏之盛
陈邕（宋代）

春丁逢上日方中，涓吉修诚荐泮宫。
奠璧采玲诚可格，代庖越俎数徒充。
八音合奏东南少，一道相传今古同。
我辈因文须识本，浴沂好咏舞雩风。
摸鱼儿 病后作
王夫之（明代）

问还馀、莺花几许，容吾酬尽春债。向来淡墨写虚空，也须添朱着黛。

真狡狯。拈一片、落英欲揉韶光碎。泼天无赖。拚古庙香炉，荒村迓鼓，社夥从新赛。

痴绝处，瘦骨披襟潇洒。倚阑目断天外。归禽谁戢双双翼，栖稳垂杨烟霭。

空惭愧。喷热血、心肝摘出从人卖。寸丝留在。便棠杜云寒，白杨风起，不道馀香坏。
宋中别司功叔，各赋一物得商丘
高适（唐代）

商丘试一望，隐隐带秋天。地与辰星在，城将大路迁。

干戈悲昔事，墟落对穷年。即此伤离绪，凄凄赋酒筵。
奉和立春内出彩花树应制
武平一（唐代）

銮辂青旂下帝台，东郊上苑望春来。黄莺未解林间啭，

红蕊先从殿里开。画阁条风初变柳，银塘曲水半含苔。

欣逢睿藻光韶律，更促霞觞畏景催。
景云轩
杨杰（宋代）

南城城外山崔嵬，景云轩上无尘埃。双溪水落逐年急，白发僧尘何日来。

画屏满目万瓦合，几人到此心如灰。
鼷鼠篇
董文涣（清代）

鼷鼠食牛，维口实甘。角之觓觓。爰饱爰馋。岂不觳觫，乃饵以餂。

匪惟忘苦，反嬉而恬。一恬一齧，用售其贪。牛身如叶，鼠口如蚕茧。

栗有尽，果腹未厌。剥肤孔亟，以痛厥心。牟焉长号，命随以斩。

嗟尔利口，君子何堪。履霜有始，由来者渐。夫焉处之，不恶而严。
安阳好（九之二）
王安中（宋代）

安阳好，戟户府居雄。白昼锦衣清宴处，铁梁丹榭画图中。壁记旧三公。

棠讼悄，池馆北园通。夏夜泉声来枕簟，春风花影透帘栊。行乐兴何穷。
玄牝颂
周无所住（宋代）

万物芸芸，各归其根。
识得根源，玄牝虚传。
题金廷标写意秋英十八种 其七 老少年
弘历（清代）

是叶皆花古锦披，老年貌胜少年姿。又如疏傅归东海，娱乐田庐中酒时。
谒金门（秋晚□蕙花为赋）
黄机（宋代）

秋向晚。秋晚蕙根犹暖。碧染罗裙湘水浅。羞红微到脸。

窣窣绣帘围遍。月薄霜明庭院。妆罢宝奁慵不掩。无风香自满。
水调歌头·风月无尽藏
曾宏正（宋代）

风月无尽藏，泉石有膏肓。古今桂岭奇胜，骚客费平章。不假鬼谋神运，自是地藏天作，圆魂钟相望。举首吸空翠，赤脚踏沧浪。
惊龙卧，攀栖鹘，翳鸾凰。秋爽一天凉露，桂子更飘香。坐我水精宫阙，呼彼神仙伴侣，大杓挹琼浆。主醉客起舞，今夕是何乡。
与同僚十五人谢晴东明得渊字
张孝祥（宋代）

灵光便满恒沙界，大士重来七十年。秋入郊原成乐岁，风随箫十散香烟。

定知蛮獠安三窟，更遣蛟龙閟九渊。太守忧民但逃责，所忻毕至有群贤。
颂古一百则
释正觉（宋代）

石霜一宗，亲传九峰。
香烟脱去，正脉难通。
月巢鹤作千年梦，雪屋人迷一色功。
坐断十方犹点额，密移一步看飞龙。
愚溪二首
刘克庄（宋代）

青云失脚谪零陵，十载溪边意未平。
溪不预人家国事，可能一例受愚名。
南乡子·瓦钵与磁瓯
张商英（宋代）

瓦钵与磁瓯。闲伴白云醉後休。得失事常贫也乐，无忧。运去英雄不自由。彭越与韩侯。盖世功名一土丘。名利有饵鱼吞饵，轮收。得脱那能更上钩。
句
宋祁（宋代）

于今尚未好，漠漠宜秋雨。
幽居无一事戏作
陆游（宋代）

长须仅有玉川奴，秃尾犹无漫汉驴。
万事已随春枕断，故人何啻晓星疏。
出乘微雨鉏畲粟，归傍荒畦撷野蔬。
一字不看方睡美，任人搜去帐中书。
次韵次尹俊卿梅花绝句
王灼（宋代）

未学回风舞，初成拜月妆。
故令青女妒，一夕月阶霜。
扬舲即成
谢元汴（明代）

每道奔舟如骏马，却因舟疾戒风涛。予心不畏波澜阔，急溜乘潮八尺高。
添鱼具诗。鱼庵
皮日休（唐代）

庵中只方丈，恰称幽人住。枕上悉渔经，门前空钓具。

束竿时倚壁，晒网还侵户。上泂有杨颙，须留往来路。
挽硕堂老人十章历序平生相遇之缘 其八
成鹫（清代）

住来频见荔枝红，密约分明问祖翁。真净不来乡果熟，陈琳无檄愈头风。
老榕
何绛（明代）

肿壅盘空上，滋培天地恩。不知巢凤翥，自觉像龙蟠。

盛暑炎成戢，高天白日昏。栋梁非我任，留荫在平原。
渔家傲
陈著（宋代）

山弄夕辉眉淡扫。溪分新水支流小。醉梦风光凝望杳。云树绕。杜鹃怨处谁能晓。

浮世悠悠波渺渺。蜗争何事何时了。天为无情方不老。休苦恼。随缘诗酒清闲好。
游郑邸山林 其二
吴鼒（清代）

蹑级垂清斋，高楼三面开。竹阴先客到，山色兴诗来。

挂壁惊云物，临池想笔才。青霄肯将去，斜日更徘徊。
题淮阴泰山行宫庙
徐积（宋代）

泰山隆隆，作镇于东。有如配林，在淮之阴。厥庙维严，厥貌维肖。

斯民奉之，是为别庙。
题廨舍壁二首 其二
许及之（宋代）

本不事矰弋，未免执矢疑。客来非不多，益友每远之。

薰风时一顾，素抱谁与期。久要竹居叟，谈诗能解颐。

两颊贮微笑，径造观我私。请解褦襶衣，相与举近诗。
花村草堂为李子原承歌
蔡羽（明代）

新河渺渺枫桥浦，百花丛中有香土。
书生卜馆面西山，十里青溪抱东户。
青溪抱东户，水鸟群无数。
前朝胜境开华洲，今代书声读芳杜。
南峰高，北峰俯，日日飞云挂窗庑。
上沙水，下沙土，翠波粼粼织成组。
我昔投宿堂背楼，前村夜过清明雨。
千岩发彩流朝霞，茂苑腾光荡碧宇。
樱笋烟笼文藻轩，幹緌岸送楼船鼓。
飞梁画槛盘彩虹，菡萏湖边女摇橹。
宵长忽递寒山钟，月落犹挥石床麈。
十年不上李子堂，金陵城边话江浒。
徒令风景形梦寐，何由复作花前舞？题诗先寄花村主。
寄嵩岳程光范
姚合（唐代）

相别何容易，相逢便岁年。客来嫌路远，谁得到君边。

岳色鸟啼里，钟声竹影前。只应访支遁，时得话诗篇。